​अब बात करते हैं हैदराबाद की. हैदराबाद की निरंतरता उसकी सबसे बड़ी ताक़त साबित हुई है जिसने उसे ज़बरदस्त आत्मविश्वास दिया है. प्रतियोगिता शुरु होने के पहले किसी भी ने भी उम्मीद नहीं की थी कि उसका प्लेऑफ़ तक का सफ़र इस क़दर आरामदेह रहेगा. इसका श्रेय जाता है केन विलियमसन को जिनकी शानदार कप्तानी की वजह से टीम के खिलाड़ी अपना 100% से भी ज़्यादा देने के लिए जान लगा देते हैं. विलियमसन बेशक़ इस IPL के सबसे बेहतरीन कप्तान साबित हुए हैं. आपको याद दिला दें कि बॉल टेंपरिंग मामले में ऑस्ट्रेलिया के डेविड वॉर्नर को न सिर्फ राष्ट्रीय टीम से 12 महीने के लिए हटा दिया गया बल्कि IPL के भी इस सीज़न में खेलने पर प्रतिबंध लग गया. उनकी जगह विलियमसन को हैदराबाद की कमान सौंपी गई.